Source: https://miskolcitorvenyszek.birosag.hu/sajtokozlemeny/20200708/figyelmetlenul-es-tul-gyorsan-elozott-sofor-iteletet-hirdetett-birosag-27-es
Timestamp: 2020-08-03 09:49:56
Document Index: 24160649

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Figyelmetlenül és túl gyorsan előzött a sofőr – ítéletet hirdetett a bíróság a 27-es főúton történt halálos baleset ügyében | Miskolci Törvényszék
Figyelmetlenül és túl gyorsan előzött a sofőr – ítéletet hirdetett a bíróság a 27-es főúton történt halálos baleset ügyében
Megjelenés ideje: 2020. július 8., 15:29
A Kazincbarcikai Járásbíróság a mai napon hirdetett ítéletet a 2017 nyarán, Szalonna és Szendrőlád közötti útszakaszon történt halálos közlekedési baleset ügyében.
A bíróság által megállapított tényállás szerint a vádlottak 2017. július 31-én, a kora délutáni órákban a 27-es főúton haladtak Szendrőlád irányába. Az I. rendű vádlott a megengedett 90 km/h-s sebességet átlépve 120 km/h-s sebességgel közlekedett négy utasával, míg előtte hajtott körülbelül 45 km/h-s sebességgel a II. rendű vádlott egy kistehergépkocsival.
Ugyanezen időpontban a vádlottak gépjárműve előtt haladt egy teherautó is, melynek sebességét túl lassúnak találták, így mindketten meg akarták előzni. Miután a II. rendű vádlott utolérte a teherautót, a visszapillantó tükör segítségével úgy ítélte meg, hogy biztonságosan meg tudja előzni, így irányjelző használata mellett felgyorsította járműve sebességét és belekezdett az előzési manőverbe.
Ennek pillanatába érte utol a túl nagy sebességgel érkező és szintén előzésben lévő I. rendű vádlott. A II. rendű vádlott – hogy kitérjen a kistehergépkocsi elől - azonnal visszahúzódott a menetirány szerinti sávjába. Az I. rendű vádlott azonban már nem tudta megállítani a járművét, így az ütközés elkerülése érdekében hirtelen balra kormányzott. Az autó az útpadkának ütközve lesodródott az útról és a tetejére borulva került nyugalmi helyzetbe.
Az I. rendű vádlott egyik utasa olyan súlyos – többek között csigolya – sérüléseket szenvedett a baleset következtében, hogy a későbbiekben a kórházban elhalálozott.
A bíróság az I. rendű vádlottat halálos közúti baleset gondatlan okozásának elkövetése miatt mondta ki bűnösnek, melyért - végrehajtásában 2 évi próbaidőre felfüggesztett - 1 év 6 hónap szabadságvesztésre ítélte, továbbá 2 év 4 hónap időtartamra eltiltotta a közúti járművezetéstől is. A II. rendű vádlottat a bíróság felmentette, figyelemmel arra, hogy vonatkozásában nem volt megállapítható a közlekedési szabályok megszegése.
Miskolc, 2020. július 8.